text: [{"text_idx": "#000000", "text": "IBCM merkir International Brethren Conferences on Mission. Hesin felagsskapur skipar fyri einari altjo\u0301\u00f0a stevnu, sum fer fram fjo\u0301r\u00f0a hv\u00f8rt a\u0301r. Hesafer\u00f0 var hon so i\u0301 Ro\u0301m fra\u0301 24 til 29. juni. Har vo\u0301ru 880 luttakandi, umbo\u00f0andi 122 lond og vi\u00f0 vo\u0301ru omanfyri 30 f\u00f8royingar."}, {"text_idx": "#000001", "text": "Ta\u00f0 kendist li\u0301vgandi at vera partur av sto\u0301ru samkomuni, sum savna\u00f0ist i\u0301 fundarh\u00f8llini, har stevnan var\u00f0 hildin naka\u00f0 uttan fyri Ro\u0301m. Lovsangurin bru\u0301sa\u00f0i vi\u00f0 megi fra\u0301 teim mongu, sum vo\u0301ru komin ymsasta\u00f0ni fra\u0301. Vit sungu b\u00e6\u00f0i ny\u0301ggjari og eldri sangir. \u201dBless the Lord oh my soul\u201d runga\u00f0i i\u0301 h\u00f8llini, men ta\u00f0 gj\u00f8rdi eisini gamli stri\u0301\u00f0ssangurin \u201dStand up, stand up for Jesus\u201d. Lovsangsbo\u0301lkurin leiddi sangin a\u0301 fyrimyndarligan ha\u0301tt, og hugaligt var at si\u0301ggja Regin Guttesen, sum virkar i\u0301 Italia, sita vi\u00f0 klaveri\u00f0 og hoyra ma\u0301li\u00f0 i\u0301 honum vi\u00f0hv\u00f8rt \u2013 antin ta\u00f0 var at lesa eitt skriftbrot ella bera b\u00f8n fram.\nOg so hoyrdu vit br\u00f8\u00f0ur u\u0301r ymsum londum grei\u00f0a fra\u0301 teirra verki, luta royndir, signingar og b\u00f8narevni vi\u00f0 okkum. Eisini hoyrdu vit einstakar, sum arbei\u00f0a i\u0301 londum, har kostna\u00f0urin at bera evangelii\u00f0 kann vera h\u00f8gur. Og ta\u00f0 kundi ikki anna\u00f0 enn nema vi\u00f0 hj\u00f8rtu okkara."}, {"text_idx": "#000002", "text": "John Lennox var h\u00f8vu\u00f0stalari og hev\u00f0i no\u0301gv a\u0301 hjarta si\u0301num, sum eg tru\u0301gvi, vit h\u00f8vdu bru\u0301k fyri at hoyra. Ta\u00f0 er torf\u00f8rt at taka naka\u00f0 burtur u\u0301r ti\u0301 no\u0301gva, sum hann kom inna\u0301. Men hann a\u0301minti okkum m.a. um at vera vinnandi i\u0301 ma\u0301tanum, vit m\u00f8ta menniskjum uppa\u0301. Hann stimbra\u00f0i okkum at byggja bry\u0301r til fo\u0301lk og seta spurningar, sum fa\u0301a fo\u0301lk at hugsa. Eisini minti hann okkum a\u0301 ikki at vera sty\u0301rd av o\u0301tta, sum vit l\u00e6ttliga kunnu vera.\nHann tosa\u00f0i um ty\u0301dningin at kny\u0301ta okkum til \u201cmentors\u201d, veglei\u00f0arar, sum kunnu lei\u00f0beina okkum, sum hann sja\u0301lvur eisini hev\u00f0i noti\u00f0 gott av. \u201cVit eru merkt av no\u0301gvari t\u00f8gn. Vit mugu vera meira opin, ti\u0301 vit stri\u0301\u00f0ast \u00f8ll\u201d, seg\u00f0i Lennox. Hann kom eisini inn a\u0301 spurningin, hvussulei\u00f0is vit kunnu m\u00f8ta fo\u0301lki, sum eru rakt av pi\u0301nu og li\u0301\u00f0ing av ymiskum a\u0301vum."}, {"text_idx": "#000003", "text": "John Lennox sat vi\u00f0 eitt pallbor\u00f0 \u2013 me\u00f0an hann luta\u00f0i or\u00f0 og tankar si\u0301nar."}, {"text_idx": "#000004", "text": "Fleiri okkara fingu h\u00f8vi til at heilsa upp a\u0301 John Lennox. Hann hevur ju\u0301 vitja\u00f0 fleiri fer\u00f0ir i\u0301 Danmark og var stutt si\u0301\u00f0ani i\u0301 F\u00f8royum. Vit munnu gle\u00f0ast um at vit i\u0301 dag eiga menn sum Lennox, i\u00f0 hava andaligan mynduleika og dirvi at fara inn i\u0301 tey krevjandi or\u00f0askiftini \u2013 eisini at hoyra, hvussu sli\u0301k or\u00f0askifti hava veri\u00f0 til hja\u0301lp og signing fyri mong."}, {"text_idx": "#000005", "text": "Fleiri a\u0301hugaverd evni vo\u0301ru vi\u00f0gj\u00f8rd i\u0301 ymsu verkstovunum. Hetta gav mong h\u00f8vi til spurningar og vi\u00f0merkingar. Og eisini at luta royndir hja\u0301 fo\u0301lki, sum h\u00f8vdu tekna seg til ymsu evnini."}, {"text_idx": "#000006", "text": "Ian Burness fra\u0301 Bretlandi tosa\u00f0i a\u0301 einum a\u0301 verkstovunum um \u201cSelf-care in Ministry\u201d."}, {"text_idx": "#000007", "text": "Verkstovur tykjast v\u00e6l egna\u00f0ar til stevnur sum hesar, ti\u0301 t\u00e6r geva fo\u0301lki ein m\u00f8guleika at koma or\u00f0anna i\u0301 mun til sto\u0301ru m\u00f8tini.\nEvnini, i\u00f0 vi\u00f0vgj\u00f8rd vo\u0301r\u00f0u, spentu vi\u0301\u00f0a og vo\u0301ru \u00e6tla\u00f0 at vera ein hja\u0301lp, b\u00e6\u00f0i i\u0301 samkomu og missio\u0301n, men eisini fyri fo\u0301lk perso\u0301nliga. Komi\u00f0 var m.a. inn a\u0301 lei\u00f0slu, hir\u00f0aarbei\u00f0i, og hvussu vit kunna r\u00f8kka u\u0301t til fo\u0301lk vi\u00f0 \u00f8\u00f0rvi\u0301si tru\u0301arbakgrund. Tosa\u00f0 var\u00f0 eisini um, hvussulei\u00f0is andaligir lei\u00f0arar eiga at ansa eftir s\u00e6r sja\u0301lvum, ti\u0301 teir mangan arbei\u00f0a undir st\u00f8\u00f0ugum try\u0301sti, og teir mugu vara seg fyri ikki at brenna u\u0301t.\nMillum teirra, sum h\u00f8vdu a\u0301byrgd av einari verkstovu, var okkara ma\u00f0ur, Niels Pauli No\u0301nstein, sum hev\u00f0i framl\u00f8gu um, hvussulei\u00f0is ein a\u0301 vi\u00f0komandi ha\u0301tt kann pr\u00e6dika u\u0301t fra\u0301 fra\u0301sagnum i\u0301 Gamla Testamenti.\nHer kann leggjast aftrat, at eisini vo\u0301ru bor\u00f0 og ba\u0301sar settir ymsasta\u00f0ni upp, har fo\u0301lk kundu fa\u0301a tilfar fra\u0301 ymsum fyrit\u00f8kum innan samkomurnar. Eitt f\u00f8royskt bor\u00f0 var at finna millum teirra, har bo\u0301klingar, myndir o.a. s\u00f8gdu fra\u0301 F\u00f8royum og ti\u0301 arbei\u00f0i, sum gongur u\u0301t fra\u0301 f\u00f8roysku samkomunum."}, {"text_idx": "#000008", "text": "Ta\u00f0 er ivaleyst ymist, hvat tann einstaki luttakarin fekk burturu\u0301r. T\u00f8rvirnir eru ymiskir, b\u00e6\u00f0i hja\u0301 ymsu samkomunum og hja\u0301 teimum einst\u00f8ku, sum virka i\u0301 eini samkomu. Men ta\u00f0 er ey\u00f0s\u00e6\u00f0, at vit gj\u00f8gnum ti\u0301li\u0301ka stevnu ver\u00f0a vit mint a\u0301 at si\u0301ggja ta sto\u0301ru myndina i\u0301 samband vi\u00f0 verk Harrans, sum fer fram kring allan heim. Vit eru partur av eini st\u00f8rri heild og ta\u00f0 ver\u00f0ur sta\u00f0fest gj\u00f8gnum eitt ti\u0301li\u0301kt tiltak.\nEg haldi, at stevnan sta\u00f0festir eisini ty\u0301dningin av netverki. Vit liva i\u0301 einari ti\u0301\u00f0, har ta\u00f0 eru no\u0301gvir torgreiddir spurningar at taka st\u00f8\u00f0u til. Avbjo\u0301\u00f0ingarnar eru no\u0301gvar i dagsins samfelag. Ti\u0301 er gott vi\u00f0 ti\u0301li\u0301kari stevnu, har spurningar ver\u00f0a vendir og lei\u00f0beiningar kunnu fa\u0301ast fra\u0301 andaliga royndum fo\u0301lki.\nTa\u00f0 ger eisini inntrykk at merkja, at br\u00f8\u00f0rasamkoman tykist standa stinn i\u0301 mongum londum u\u0301ti i\u0301 heimi \u2013 me\u00f0an t\u00e6r i\u0301 nor\u00f0ureuropa helst eru vikna\u00f0ar seinnu a\u0301rini. Vit mugu bi\u00f0ja eins og vit mangan syngja \u201cKom og vitja okkum, frelsari, einafer\u00f0 enn\u201d.\nEitt av endama\u0301linum vi\u00f0 stevnuni var, sum fyreikararnir sja\u0301lvir siga: \u201cTo seek the presence and direction of the Lord together\u201d. Og ja \u2013 eg haldi, at vit merktu n\u00e6rveru Harrans og hoyrdu r\u00f8dd hansara hesar dagar. \u00d8."}, {"text_idx": "#000009", "text": "Fo\u0301lk fingu h\u00f8vi til at tosa um evni, i\u00f0 var vi\u00f0gj\u00f8rt, i\u0301 sm\u00e6rri bo\u0301lkum"}, {"text_idx": "#000010", "text": "Merki\u00f0 sa\u0301st millum mong onnur fl\u00f8gg i\u0301 sto\u0301ru fundarh\u00f8llini"}, {"text_idx": "#000012", "text": "Her kundu fo\u0301lk fa\u0301a naka\u00f0 at vita um F\u00f8royar, f\u00f8royskar samkomur og tru\u0301bo\u00f0anarverk."}, {"text_idx": "#000013", "text": "Samfelag og seniorar i\u0301 Skovlunde"}]